DOHODA O BRIGÁDNICKEJ PRÁCI ŠTUDENTOV
uzatvorená podľa § 223 až § 225, § 227 a § 228 zákona č. 311/2001 Z. z. Zákonník práce v znení neskorších predpisov
Článok I
Zmluvné strany
Zamestnávateľ:
Modelová spoločnosť 1, s. r. o., so sídlom Modelová 1, 811 01 Bratislava, IČO: 99000008, zapísaná v obchodnom registri Mestského súdu Bratislava III, oddiel Sro, vložka č. 99001/B, v mene ktorej koná Ján Novák, konateľ
(ďalej len „zamestnávateľ“)
a
Zamestnanec:
Peter Novák, nar. 12. 3. 2003, rodné číslo: 0303121005, trvale bytom Modelová 2, 811 01 Bratislava
(ďalej len „zamestnanec“)
(zamestnávateľ a zamestnanec ďalej spolu aj ako „zmluvné strany“)
Článok II
Štatút študenta
1.	Zamestnanec vyhlasuje, že má štatút študenta dennej formy vysokoškolského štúdia (vysoká škola a fakulta: Univerzita Komenského v Bratislave, Filozofická fakulta) a že nedovŕšil 26 rokov veku. Potvrdenie o štatúte študenta dennej formy vysokoškolského štúdia je neoddeliteľnou súčasťou tejto dohody.
2.	Zamestnanec je povinný bez zbytočného odkladu písomne oznámiť zamestnávateľovi každú zmenu, ktorá má vplyv na jeho štatút žiaka alebo študenta, najmä prerušenie, zanechanie alebo skončenie štúdia alebo zmenu formy štúdia.
Článok III
Predmet dohody
1.	Zamestnanec sa zaväzuje vykonávať pre zamestnávateľa túto prácu: obsluha zákazníkov a doplňovanie tovaru v predajni.
2.	Miestom výkonu práce je predajňa Obchodná 10, 811 06 Bratislava.
3.	Zamestnávateľ sa zaväzuje platiť zamestnancovi za vykonanú prácu dohodnutú odmenu a utvárať mu podmienky na riadny a bezpečný výkon práce.
Článok IV
Doba trvania dohody a rozsah pracovného času
1.	Táto dohoda sa uzatvára na určitú dobu od 1. 11. 2026 do 30. 6. 2027.
2.	Dohodnutý rozsah pracovného času je v priemere najviac 20 hodín týždenne. Priemer sa posudzuje za celú dobu, na ktorú je dohoda uzatvorená, a nesmie presiahnuť 20 hodín týždenne.
3.	Konkrétne dni a čas výkonu práce určí zamestnávateľ po dohode so zamestnancom tak, aby prihliadal na jeho rozvrh vyučovania a skúškové obdobie.
4.	Zamestnávateľ môže od zamestnanca požadovať výkon práce v dňoch pondelok až sobota, v časových úsekoch od 8.00 do 20.00 h. O konkrétnom výkone práce zamestnanca informuje najmenej 24 hodín pred jeho začiatkom. Ak požaduje prácu mimo týchto dní alebo časových úsekov alebo bez dohodnutého predstihu, zamestnanec nie je povinný ju vykonať. Pri zrušení práce v kratšej lehote patrí zamestnancovi podľa § 223a ods. 4 Zákonníka práce náhrada najmenej 30 % odmeny, ktorú by dosiahol, ak by sa práca vykonala.
5.	Pracovný čas zamestnanca v priebehu 24 hodín nesmie presiahnuť 12 hodín. Zamestnancovi nemožno nariadiť ani s ním dohodnúť prácu nadčas ani pracovnú pohotovosť.
6.	Zamestnávateľ vedie evidenciu pracovného času zamestnanca tak, aby bol zaznamenaný začiatok a koniec každého časového úseku, v ktorom zamestnanec vykonával prácu.
Článok V
Odmena
1.	Za vykonanú prácu patrí zamestnancovi odmena vo výške 8 € (slovom: osem eur) za každú hodinu práce.
2.	Za prácu v sobotu, v nedeľu a za nočnú prácu patrí zamestnancovi popri odmene aj zvýhodnenie najmenej v sume podľa § 122a, § 122b a § 123 Zákonníka práce. Za každú hodinu práce vo sviatok patrí zamestnancovi dohodnutá odmena zvýšená najmenej o sumu minimálnej mzdy za hodinu.
3.	Odmena je splatná za každý kalendárny mesiac, v ktorom zamestnanec prácu vykonal, a zamestnávateľ ju vyplatí vždy do 10. dňa nasledujúceho kalendárneho mesiaca.
4.	Odmenu po vykonaní zrážok podľa osobitných predpisov poukáže zamestnávateľ na účet zamestnanca IBAN SK14 1200 0000 0099 0000 0001 tak, aby bola pripísaná najneskôr vo výplatný deň.
5.	Zamestnanec týmto písomne informuje zamestnávateľa, že si uplatňuje právo určiť túto dohodu na účely uplatnenia odvodovej odpočítateľnej položky podľa § 227a zákona č. 461/2003 Z. z. o sociálnom poistení v znení neskorších predpisov. Zamestnanec vyhlasuje, že v tom istom kalendárnom mesiaci neurčil na tento účel inú dohodu, a zaväzuje sa písomne informovať zamestnávateľa, ak si u neho toto právo prestane uplatňovať.
Článok VI
Práva a povinnosti zmluvných strán
1.	Zamestnanec je povinný vykonávať prácu osobne, zodpovedne a riadne, dodržiavať dohodnuté podmienky a predpisy na zaistenie bezpečnosti a ochrany zdravia pri práci, s ktorými bol oboznámený, chrániť majetok zamestnávateľa pred poškodením, stratou, zničením a zneužitím a bez zbytočného odkladu písomne oznamovať zamestnávateľovi zmeny svojho mena, priezviska, pobytu, adresy na doručovanie a bankového spojenia.
2.	Zamestnávateľ je povinný utvárať zamestnancovi primerané pracovné podmienky a poskytovať mu potrebné prostriedky, materiál, náradie a osobné ochranné pracovné prostriedky, pred začatím práce ho oboznámiť s predpismi vzťahujúcimi sa na vykonávanú prácu, najmä s predpismi na zaistenie bezpečnosti a ochrany zdravia pri práci, a za vykonanú prácu mu poskytnúť dohodnutú odmenu.
3.	Neprítomnosť zamestnanca v práci z dôvodov uvedených v § 141 ods. 1 a ods. 2 písm. a) až g) Zákonníka práce, ktorá zasiahla do času určeného na výkon práce, zamestnávateľ ospravedlní; náhrada odmeny za tento čas zamestnancovi nepatrí.
4.	Za škodu zodpovedajú zmluvné strany podľa § 225 Zákonníka práce. Náhrada škody spôsobenej zamestnancom z nedbanlivosti nesmie presiahnuť tretinu skutočnej škody a nesmie byť vyššia ako tretina dohodnutej odmeny, okrem prípadov podľa § 182 až § 185 Zákonníka práce.
Článok VII
Skončenie dohody
1.	Dohoda sa skončí uplynutím doby, na ktorú bola uzatvorená.
2.	Pred uplynutím tejto doby možno dohodu skončiť dohodou zmluvných strán k dohodnutému dňu alebo písomnou výpoveďou ktorejkoľvek zmluvnej strany bez uvedenia dôvodu s 15-dennou výpovednou dobou, ktorá sa začína dňom, v ktorom bola písomná výpoveď doručená.
3.	Ak zamestnanec stratí štatút žiaka alebo študenta, zmluvné strany bez zbytočného odkladu skončia túto dohodu dohodou; do jej skončenia zamestnanec nebude vykonávať prácu.
4.	Pri skončení dohody vydá zamestnávateľ zamestnancovi potvrdenie o tom, či sa z odmeny vykonávajú zrážky, v čí prospech, v akej výške a v akom poradí je pohľadávka, pre ktorú sa majú zrážky ďalej vykonávať.
Článok VIII
Záverečné ustanovenia
1.	Právne vzťahy neupravené touto dohodou sa spravujú Zákonníkom práce, najmä ustanoveniami § 223 až § 225, § 227 a § 228. Spory z tejto dohody sa prejednávajú rovnako ako spory z pracovného pomeru.
2.	Dohodu možno meniť alebo dopĺňať len písomne. Dohoda je vyhotovená v dvoch rovnopisoch, z ktorých jeden dostane zamestnávateľ a jeden zamestnanec.
3.	Dohoda nadobúda platnosť a účinnosť dňom jej podpisu oboma zmluvnými stranami. Zmluvné strany vyhlasujú, že si dohodu prečítali, jej obsahu porozumeli a na znak súhlasu ju podpisujú.
V Bratislave, dňa 5. 10. 2026

	
..............................................
Zamestnávateľ
Modelová spoločnosť 1, s. r. o., Ján Novák, konateľ
	
..............................................
Zamestnanec
Peter Novák


Prílohy:
1.	Potvrdenie o štatúte žiaka strednej školy alebo študenta dennej formy vysokoškolského štúdia
Ďalšie právne vzory a tlačivá nájdete na pravnevzory.sk	strana  z 
